b'\n_START_ARTICLE_\nBaltarusijos politin\xc4\x97 sistema\n_START_PARAGRAPH_\n1990 m. kovo 4 d. vyk\xc4\x99 rinkimai \xc4\xaf Baltarusijos Auk\xc5\xa1\xc4\x8diausi\xc4\x85j\xc4\x85 Taryb\xc4\x85 senosios \xc4\xafstatym\xc5\xb3 leidybos institucijos labai nepakeit\xc4\x97: tik 10\xc2\xa0% deputat\xc5\xb3 buvo opozicijos atstovai. Tuo metu \xc5\xa1al\xc4\xaf vald\xc4\x97 komunistai, o konstitucin\xc4\x97 sistema buvo paveld\xc4\x97ta i\xc5\xa1 Taryb\xc5\xb3 S\xc4\x85jungos._NEWLINE_Savo egzistavim\xc4\x85 kaip nepriklausoma valstyb\xc4\x97 Baltarusija prad\xc4\x97jo 1991 m. rugpj\xc5\xab\xc4\x8dio 25 d.\n_START_SECTION_\nValstybin\xc4\x97 santvarka\n_START_PARAGRAPH_\n1994 m. kovo 15 d. Baltarusijos Auk\xc5\xa1\xc4\x8diausioji Taryba pri\xc4\x97m\xc4\x97 nauj\xc4\x85 Konstitucij\xc4\x85. Pagal \xc5\xa1i\xc4\x85 konstitucij\xc4\x85 valdymo funkcijos yra padalintos tarp Auk\xc5\xa1\xc4\x8diausiosios Tarybos ir Prezidento, kuris i\xc5\xa1renkamas visais gyventojais penkeriems metams ir yra valstyb\xc4\x97s vadovas. Vykdom\xc4\x85j\xc4\x85 vald\xc5\xbei\xc4\x85 \xc4\xafvykdo ministr\xc5\xb3 Taryba vadovaujant ministrui pirmininkui._NEWLINE_Pagal 1996 m. Konstitucij\xc4\x85 buvo sukurtas dvej\xc5\xb3 r\xc5\xabm\xc5\xb3 parlamentas (Nacionalinis susirinkimas). Jis sudarytas i\xc5\xa1 Respublikos Tarybos ir Atstov\xc5\xb3 Tarybos. Atstov\xc5\xb3 Tarybos deputat\xc5\xb3 rinkimai \xc4\xafvykdomi visuotin\xc4\x97s, lygios, tiesiogin\xc4\x97s rinkimo teis\xc4\x97s pagrindu \xc4\xafskaitant slapt\xc4\x85j\xc4\xaf balsavim\xc4\x85. Parlamento \xc4\xafgaliojim\xc5\xb3 trukm\xc4\x97s laikas \xe2\x80\x93 4 metai._NEWLINE_Teismin\xc4\x97 vald\xc5\xbeios \xc5\xa1aka nuo 1996 m. pristatoma Auk\xc5\xa1\xc4\x8diausiuoju teismu, kurio teis\xc4\x97jus paskiria prezidentas, taip pat Konstituciniu teismu, kurio pus\xc4\x99 nari\xc5\xb3 paskiria prezidentas, o pus\xc4\x99 i\xc5\xa1renka Respublikos Taryba. Pirminink\xc4\x85 paskiria prezidentas pritariant Respublikos Tarybai. Konstitucinio teismo nari\xc5\xb3 \xc4\xafgaliojim\xc5\xb3 trukm\xc4\x97s laikas \xe2\x80\x93 11 met\xc5\xb3. Prezidentas su Atstov\xc5\xb3 r\xc5\xabm\xc5\xb3 pritarimu paskiria ministr\xc4\x85 pirminink\xc4\x85 ir jo pavaduotojus, nustato vyriausyb\xc4\x97s strukt\xc5\xabr\xc4\x85, priima sprendimus d\xc4\x97l viso vyriausyb\xc4\x97s atsistatydinimo ar jo atskir\xc5\xb3 nari\xc5\xb3. Prezidentas skiria vald\xc5\xbeios vykdom\xc5\xb3j\xc5\xb3 organ\xc5\xb3 vadovus visose \xc5\xa1e\xc5\xa1iose valstyb\xc4\x97s srityse.\n_START_SECTION_\nSavivalda\n_START_PARAGRAPH_\nBaltarusija yra padalinta \xc4\xaf \xc5\xa1e\xc5\xa1ias sritis (Bresto, Vitebsko, Gomelio, Gardino, Minsko ir Mogiliovo). Sostin\xc4\x97 Minsko miestas laikomas atskiru administraciniu vienetu. Kiekvien\xc4\x85 srit\xc4\xaf valdo deputat\xc5\xb3 Taryba, kuri i\xc5\xa1renka i\xc5\xa1 savo nari\xc5\xb3 prezidium\xc4\x85, skirianti skirting\xc5\xb3 administracini\xc5\xb3 skyri\xc5\xb3 vadovus. \xc5\xa0i valdymo schema kartojasi \xc5\xbeemesniuose lygiuose \xe2\x80\x93 rajonuose, miestuose, gyvenviet\xc4\x97se ir kaimuose.\n_START_SECTION_\nPolitin\xc4\x97s partijos\n_START_PARAGRAPH_\n1992 m. vasario m\xc4\x97n. buvusieji komunistai suk\xc5\xabr\xc4\x97 organizacij\xc4\x85 \xe2\x80\x9eJud\xc4\x97jimas u\xc5\xbe demokratines reformas \xe2\x80\x93 Demokratin\xc4\x97 Baltarusija\xe2\x80\x9c, kuri sudar\xc4\x97 Auk\xc5\xa1\xc4\x8diausioje Taryboje did\xc5\xbeiausi\xc4\x85 frakcij\xc4\x85. Kartu su skirtingomis panslav\xc5\xb3 grup\xc4\x97mis ji suformavo Baltarusijos Liaudies jud\xc4\x97jim\xc4\x85 \xe2\x80\x93 s\xc4\x85jung\xc4\x85, kuri pasisako u\xc5\xbe \xc5\xabkio valstybinio valdymo i\xc5\xa1saugojim\xc4\x85 ir kuo glaudesnius ry\xc5\xa1ius su Rusija._NEWLINE_Prie\xc5\xa1 \xc5\xa1itas neokomunistines ir panslav\xc5\xb3 grupes pasisako Baltarusijos Liaudies frontas (BLF), Baltarusijos socialdemokratin\xc4\x97 Hromada, did\xc5\xbeiausia partija BLF sud\xc4\x97tyje vadovauja partij\xc5\xb3 ir grupi\xc5\xb3 bloko sudarymui (Suvienytos demokratin\xc4\x97s partijos, Baltarusijos nacionaldemokratin\xc4\x97s partijos, Baltarusijos valstie\xc4\x8di\xc5\xb3 partijos, Verslinink\xc5\xb3 S\xc4\x85jungos, keleta profs\xc4\x85jung\xc5\xb3 ir t. t.), kurios u\xc5\xbeima centrines pozicijas. Kairiau jo yra Baltarusijos komunist\xc5\xb3 partija, o de\xc5\xa1iniau \xe2\x80\x93 \xe2\x80\x9eBaltarusijos krik\xc5\xa1\xc4\x8dioni\xc5\xb3-demokratinis pasirinkimas\xe2\x80\x9c ir Liaudies santarv\xc4\x97s partija. Kitos partijos: Suvienyta pilietin\xc4\x97 partija, Agrarin\xc4\x97 partija, Visos Baltarusijos vienyb\xc4\x97s ir sutarimo partija (VBVS), Baltarusijos patriotin\xc4\x97 partija, Baltarusijos \xc5\xbeali\xc5\xb3j\xc5\xb3 partija, Baltarusijos Liaudies Fronto partija ir kitos. Kai kurios partijos yra rusi\xc5\xa1k\xc5\xb3 partij\xc5\xb3 filialai.\n_START_SECTION_\nTarptautiniai santykiai\n_START_PARAGRAPH_\nBaltarusija yra Jungtin\xc4\x97s Taut\xc5\xb3 Organizacijos ir Nepriklausom\xc5\xb3 Valstybi\xc5\xb3 Sandraugos (NVS) nar\xc4\x97. 1991 m. Baltarusijos ir Lietuvos vyriausyb\xc4\x97s pasira\xc5\xa1\xc4\x97 deklaracij\xc4\x85 (pagal kuri\xc4\x85 kiekviena i\xc5\xa1 \xc5\xa1ali\xc5\xb3 tur\xc4\x97jo laikytis ir gerbti etnini\xc5\xb3 ma\xc5\xbeum\xc5\xb3 teises), ir sutarim\xc4\x85 apie laisv\xc4\x85 prekyb\xc4\x85 su Lietuva, pasira\xc5\xa1yt\xc4\x85 1993 m. kovo m\xc4\x97n. 1993 m. buvo pasira\xc5\xa1yta ekonomin\xc4\x97 sutartis su Rusija d\xc4\x97l bendros rinkos prekybos ir investicij\xc5\xb3 sferoje suk\xc5\xabrimo. 1997 m. vasario m\xc4\x97n. Europos S\xc4\x85jungos Ministr\xc5\xb3 Taryba nusprend\xc4\x97 nutraukti visas specialios pagalbos Baltarusijai r\xc5\xab\xc5\xa1is ir palaikyti tik regioninio ir demokratinio vystymosi programas._NEWLINE_1998-1999 metais Baltarusija ver\xc5\xbe\xc4\x97si prie ypa\xc4\x8d glaud\xc5\xbeios integracijos su Rusija. I\xc5\xa1 pat prad\xc5\xbei\xc5\xb3 tai lie\xc4\x8dia Baltarusijos ir Rusijos s\xc4\x85jungos suk\xc5\xabrimo su sekan\xc4\x8dia integracija \xc4\xaf viening\xc4\x85 valstyb\xc4\x99. Karin\xc4\x97 Baltarusijos politika nukreipta \xc4\xaf NATO atoveik\xc4\xaf ir karin\xc4\x97s s\xc4\x85jungos su Rusija sustiprinim\xc4\x85. 1999 m. gruod\xc5\xbeio m\xc4\x97n. buvo pasira\xc5\xa1yta tarp Baltarusijos ir Rusijos sutartis d\xc4\x97l S\xc4\x85jungin\xc4\x97s valstyb\xc4\x97s suk\xc5\xabrimo.'